DÔVODOVÁ   SPRÁVA
A.	Všeobecná časť 

Návrh zákona Ministerstva financií Slovenskej republiky, ktorým sa mení a dopĺňa zákon č. 492/2009 Z.z. o platobných službách a o zmene a doplnení niektorých zákonov v znení neskorších predpisov (ďalej len „návrh zákona“) vypracovalo Ministerstvo financií Slovenskej republiky ako iniciatívny zámer.

Návrh zákona sa zameriava na prijatie krokov, ktoré prispejú k zlepšeniu postavenia spotrebiteľa na finančnom trhu. Návrh zákona je možné rozdeliť na dve časti. Prvá sa venuje otázke výpisu poplatkov spotrebiteľa a informatívneho sadzobníka poplatkov pre spotrebiteľa. Druhá časť sa venuje presunu platobného účtu spotrebiteľa. Pre zavedenie povinností poskytovateľov platobných služieb ustanovuje nové pojmy poplatok a informatívny sadzobník poplatkov pre spotrebiteľov. V nadväznosti na uvedené pojmy sa rozširujú povinnosti poskytovateľa platobných služieb o doručovanie výpisu poplatkov spotrebiteľa, a to viacerými spôsobmi, ktoré sú navrhnuté tak, aby nezaťažili poskytovateľov platobných služieb a aby si sám spotrebiteľ mal možnosť zvoliť spôsob doručovania, ktorý považuje za najvhodnejší. 

	Vypovedanie rámcovej zmluvy, ktoré bude oproti predchádzajúcej právnej úprave vždy bezplatné, nadväzuje na uplatnenie národnej voľby, ktorú umožňuje Smernica Európskeho parlamentu a Rady 2007/64/ES o platobných službách na vnútornom trhu, ktorou sa menia a dopĺňajú smernice 97/7/ES, 2002/65/ES, 2005/60/ES a 2006/48/ES a ktorou sa zrušuje smernica 97/5/ES.  

Ďalším krokom je vytvorenie podmienok pre prijatie štruktúry informatívneho sadzobníka poplatkov, pričom štruktúru, miesto a spôsob ustanoví všeobecne záväzný právny predpis, ktorý vydá Ministerstvo financií Slovenskej republiky.  V súčasnosti spotrebitelia nedisponujú dostatočne určitými informáciami a súčasne je orientácia v príliš veľkom množstve informácií veľmi zložitá. Zámerom návrhu v tomto bode nie je stanovenie konkrétnych poplatkov a ich definícií, ale sa pri tvorbe sekundárnej legislatívy sa bude vychádzať výlučne z aktuálnej praxe a sadzobníkov, ktoré sú používané poskytovateľmi platobných služieb. Cieľom je prispieť k väčšej transparentnosti a porovnateľnosti sadzobníkov poplatkov u jednotlivých poskytovateľov platobných služieb. 

Ďalším prínosom návrhu zákona je prijatie postupu pre presun platobného účtu, ktorý nadväzuje na snahy Európskeho výboru bankového sektoru, ktorý v roku 2008 prijal Spoločné zásady pre presun účtov medzi bankami. S ohľadom na ich nezáväznosť sa prijatie týchto zásad javí nedostačujúce. Cieľom navrhovanej právnej úpravy je zjednodušenie a sprehľadnenie postupu pre presun platobného účtu a tiež následné zvýšenie mobility spotrebiteľov. Jedným z faktorov zotrvačnosti klientov pri jednom konkrétnom poskytovateľovi platobných služieb je predpokladaná komplikovanosť a nejasnosť jednotlivých krokov presunu platobného účtu, čo uvedený návrh zákona v plnom rozsahu odstráni. 

Prijatie navrhovaného znenia zákona nebude mať vplyv na verejné financie, podnikateľské prostredie, sociálny vplyv ani vplyv na životné prostredie a informatizáciu spoločnosti.

Návrh zákona je v súlade s Ústavou Slovenskej republiky, ústavnými zákonmi, inými zákonmi a ostatnými všeobecne záväznými právnymi predpismi Slovenskej republiky, s právom Európskej únie a s medzinárodnými zmluvami, ktorými je Slovenská republika viazaná.

Účinnosť zákona sa navrhuje od 1. novembra 2014.